text: hausa
  
  publiceret: 2022-11-09 11:10:42+01:00
  Hausa er et sprog, der tales af ca. 35 millioner mennesker i det nordlige Nigeria, hvor det er officielt sprog; desuden i Niger og i tilgrænsende områder, bl.a. Cameroun, Tchad og Togo. Hausa er modersmålet hos befolkningsgruppen af samme navn, men hertil kommer ca. 20 millioner, der taler hausa som andetsprog, og det er også er meget udbredt som handelssprog. Det er modersmål for flere mennesker end noget andet sprog i Afrika syd for Sahara.
  Hausa tilhører den tchadiske sprogfamilie inden for den afroasiatiske sprogæt og har en lang litterær tradition i det arabiske alfabet ajami, der i dag mest bruges i den islamiske litteratur, mens det latinske alfabet bookoo bruges i skole, administration, presse og i skønlitteraturen. Der skelnes mellem de østlige dialekter, kano, og de vestlige, sokoto. Skriftsproget bygger på dialekten i Kano, den største by i det nordlige Nigeria. Ortografien er forskellig i Nigeria og i Niger. Sprogakademiet, Hausa Language Board, oprettet i Nordnigeria i 1955, har som sin vigtigste opgave enten at standardisere skrivemåden af de mange låneord fra bl.a. arabisk og engelsk eller erstatte dem med hausaord.
  Hausa er et tonesprog. Substantiver har to grammatiske køn, hankøn og hunkøn, og flertalsdannelsen er kompliceret, fx akwiyaa 'ged', flertal awaakii, og sulee 'shilling', flertal suluulukaa. Verber bøjes med flere sæt dobbeltpræfikser, delvis sammensmeltede, idet det ene præfiks betegner person, køn og tal og det andet aspekt og modus.